ISAIA.
42.
Na Taovia e tsarivaganana iani, “Iani nogo niqu maneaqo au susuligasia, aia au vilinogoa me gini laoqu sosongo na reiana. Au dangali tovuginia niqu Tarunga rongona aia ke gini vaturia na pedegoto i laoqira na puku sui. 
Aia sauba ke tau kanga me ke tau guloki, me utu goto kara rongomia ke tangi loki na liona tana sautu. 
Me utu goto ke kutsia sa ade e taboku kaukau nogo, se ke uvimatesia sa lake e vurumate lê nogo na iruna. Maia sauba nomoa ke vaturia na pedegoto i laoqira na tinoni sui. 
Me sauba e utu goto ke terevia se ke suga tania nina aqo, poi tsau ke turuvagania na pedegoto tana barangengo. Migira na momoru sui ni mao ao ara amesi sosongolia na rongomiana nina sasani.” 
God e vusâ na masaoka me tatakatsinia; me aqosia na barangengo me pipi sui na omea mamauri i laona; maia nogo e tusua na magomago na mauri vanigira sui na tinonina. Mi kalina ia, ma na Taovia God e tsarivania nina maneaqo, 
“Inau nogo na Taovia au viligo, mau molovanigo na susuliga gana ko reiginia laka na pedegoto ke totu pipi nauna tana barangengo. Inau au tangoliginigo na limaqu mau reitutugugo. Me sauba kau mologo igoe mala niqu taso kolugira na tinoni sui, ma na marara vanigira na puku sui. 
Migoe sauba ko naua ma kara moro igira na koko, mo ko nusigira igira ara totu sosori i laona na vale rodo. 
“Inau segeni moa na Taovia nimu God. Me tagara goto sa god tavosi tangomana ke sangapata tana mararaqu; me utu goto kau tamivanigira na tinoni kara tsonikaea na titinonina na god peropero. 
Igira sui na omea inau au kate idanogoa laka sauba kara laba, ara laba sui nogo kalina ia. Mi kalina ia, minau sauba kau kate vanigamu na omea vaolu idavia ke labamai na taguna.” 
!Igamu sui na tinoni tana barangengo popono kamu lingena kesa na linge vaolu na mani tsonikaeana na Taovia! Kamu tsonikaea igamu sui amu liu tana vaka i tasi; migamu goto na omea mamauri sui i laona na kema. Migamu sui amu totu tana momoru ao kamu sanga goto na linge vaniana kesa na linge vaolu. 
Igamu sui amu totu tana kaomate, kamu tsonikaea God; migamu goto na tinoni ni Kedar, kamu lilinge ma kamu tsonikaea. Migamu amu totu tana verabau ni Sela kamu gudato tana magemage i kelaqira na vungavunga. 
Migamu goto amu totu tana vera i tasi taligu kamu tsonikaea ma kamu soalokia na Taovia. 
Na Taovia e aligiri na vano na vailabu vaga moa kesa na malagai susuliga, me totu vangarau sui nogo, me laona sosongo na vano na vailabu. Maia e tû, me naua na gû na vailabu, me sauvulagia na susuligana tana tuliusiaqira gana gala. 
God e tsaria, “Inau au totu mui oka nogo, mau tau tuguvisua niqira nonginongi niqu tinoni. Bâ, mi kalina ia, e labamai nogo na tagu i tana kau tangotuguqira niqu tinoni, mau kanga loki vaga moa kesa na daki e vatsangia na dalena. 
Sauba nomoa kau tû, ma kau toroutsanigira na tetena ma na vungavunga, ma kau matselesigira na buruburu ma na gai. Ma kau oligira na poiatsa i tana e tave na ko loki ma kara lia na kaomate, ma kau mamatsaligira na maomao na kô. 
“Inau sauba kau idagana sautu vanigira niqu tinoni koko tana sautu i tana igira ara tau vati liu bâ. Ma kau naua me ke marara na mataqira ma kara tau goto liu tana rodo, ma kau sarasia na kao vatuvatuga me ke gini atsa na sautu vanigira. Igirani nogo na omea au vekea vanigamu inau laka kau naua, me utu goto kau tau manaligira. 
Migira ara norugira moa na titinonina na god peropero, mara soaginigira laka niqira god na nununa na omea lê girani, sauba manana nomoa ke paluvangamaqira.” 
Na Taovia e tsaria, “!Igamu na tinoni ni Israel ara mui manana na kulimui, mara koko manana na matamui! Nimui aqo kamu sangavigira na kulimui ma kamu rorongo, ma kamu sangavigira na matamui ma kamu momoro. 
Igamu inau au viligamu kamu lia niqu maneaqo, gana kamu gini adikaea niqu goko vanigira na tinoni tavosi. Migamu amu koko mamu mui liuliu bâ liusigira sui na mata koko ma na muikuli. 
?Igamu na tinoni ni Israel, amu morosigira danga nogo na omea, ma nagua e pelu vanigamu? ?Amu tamanina rago na kulimui gana na rorongo, ma nagua manana amu rongomia?” 
Na Taovia aia na God e gini laona sosongo na maurisi tinoni, maia nogoria na rongona ti aia e vaturia nina ketsa ma nina vali, me ngaogira nina tinoni kara padalokigira. 
Bâ, mi kalina ia, migira nina tinoni ara totu sekoseko lê. Ara mai gaqira gala mara laugira sui niqira omea levolevo, mara ba tsonigira tana vale sosori, mara vongo kapusigira tana baba i vavana na kao. Me tagara goto ke kesa ke mai me ke laumaurisigira. 
?Me laka ke kesa i laomui ke ngaoa na rongomiana na goko iani? ?Me laka ke tû kalina ia me ke bâ, sauba kamu rorongo kalavata dou? 
?Asei e mologira na Israel tana limaqira igira na vanga komi? !Aia segenina nogo na Taovia, aia igita a sasi i matana! Migita segeni nogo a sove na muriana na sautu aia e pedea vanigita, ma tau goto ngaoa na muriana nina ketsa ma nina vali. 
Me vaga ia, maia e molomaia vanigita na rotana na vailabu gana ka vatsangiginia na susuligana na korena. Ma na korena aia e iru vaga saikesa na lake i laona na Israel popono, migita a tau moa padagadovia na omea e laba; ma tau goto sasania sa omea i konina gana ke gini oli nida sasaga. 
