ISAIA.
26.
E maimai nogo na dani i tana igira na tinoni sauba kara lingena na linge iani i laona na butona kao ni Juda: !Nida verabau igita e tu kakai! !God segenina nogo e didia na baravatuna! 
Sangavia na matsapakapuna na verabau ma kara gini sagemai igira na tinoni ara totukakai i konina God, mara naua moa na omea e gotolaka i matana. 
Igoe Taovia o tusua na rago laka vanigira ara totu kalavata i konimu, mara norugo moa igoe. 
Ka noru sailaginia na Taovia; maia sauba ke reitutugugita sailagi. 
Aia e molotsunaligira igira ara kaekae; me toroutsania niqira verabau kakai, me vui pukalia na baravatuna me lia na papasa lê. 
Migira na tinoni igira ara bingi sekoligira i sau ara liu i kelana kalina ia, mara tsogoriginia na perana tuaqira. 
Taovia, igoe nogo o gotolia na sautu vanigira na tinoni dou, mara gini liu tana sautu atsa dou. 
Igami ami muria nimu kili, mami vataraginia nimami amesi i konimu; eo, igoe segeni moa igami ami kili sailaginigo. 
Tana bongi inau au lalavego igoe tana kosuqu popono; mi kalina igoe ko tû na pedeana na barangengo kolugira na tinoni i laona, mi tana ti igira sui sauba kara donaginia e koegua vaga na pede gotolaka. 
Me atsa moa ti igoe o dou vanigira na vanga tsutsukibo, migira ara tau goto ngaoa na nauana na omea e gotolaka. Me atsa moa goto ieni i laona niqira kao na tinoni gotolaka, migira ara totu matengana moa na nauana na omea e sasi, mara sove na reigadoviana gamu loki tsapakae. 
Igira gamu gala ara tau donaginia laka igoe o saukaenogoa na limamu agana na mani kedeginiaqira. Taovia ko paluvangamaqira, mo ko molovanigira kara vatsangia na rotana na kede igoe o vangaraunogoa vanigira. Mo ko saumakaligotoa vanigira laka igoe o galuve sosongoligira nimu tinoni. 
Taovia igoe sauba ko naua ma kami gini tamani omea danga; igoe nogo o tagaovigira pipi nimami aqo, mami gini tangomana tana omea sui ami naugira. 
Taovia nimami God, igira na tinoni tavosi ara tagaovi kaputigami, migoe segenimu moa nimami God igami. 
Mi kalina ia migira ara mate sui me sauba e utu goto kara maurivisutugua; ma na tidaoqira e utu goto kara maurivisu, rongona igoe nogo o kedegira mo matesiligigira. Me tagara goto ke kesa ke padavisugira. 
Taovia, igoe o naua me gini pabo nimami puku, mo ratsua nimami butona kao pipi tabana, mi tana omea vaga nogo iani te ara tsonikaeginigo na tinoni. 
Taovia igoe nogo o kedegira nimu tinoni, mi laona niqira rota loki igira ara nonginongi vanigo. 
Igoe nogo Taovia o rotasigami mami gini kangadato, vaga nogo kesa na daki e kangadato tana sosongo kalina e vatsangia na dalena. 
Migami ami totu moa tana vatsangi savi ma na rota loki, mami tau lelê goto vasua sa omea. Mami tau goto susuliga na tuliusiaqira gamami gala, me ke gini totu na gotolaka i laona nimami kao. 
!Migira sui i laoqira nimami tinoni ara mate nogo sauba kara mauritugua! Na koniqira sauba kara maurivisutugua. Migira sui ara maturu i laona na qiluqira sauba kara mamata ma kara linge tana magemage. Vaga nogo na kolobu e malobusia na barangengo, me vaga goto na Taovia sauba ke maurisivisugira igira ara mate oka nogo. 
Igamu niqu tinoni kamu sage sui i laona na valemui, ma kamu vongovisua na matsapa i murimui. Kamu taopoi talu poi ke sui nina momosatoba loki God. 
Na Taovia e maimai nogo talu tana verana i baragata, gana ke kedeginigira na tinoni sui tana barangengo popono tana rongona niqira sasi. Maia sauba nomoa ke adilabatigira i malena pipi sui na labumate popoi ara naua tana barangengo, ma na kao e utu goto ke tsavupoia na gabuqira igira ara labumatesigira. 
