TSOKO TINONI.
24.
Mi tû tana tagu ia ma Balaam e donagadovia laka na Taovia e ngaoa aia ke soadougira na toga ni Israel, te aia e tau goto ngaoa na ba lavegoko i konina God vaga e naunogoa tana idana. Me pilo bâ moa tana kaomate, 
me reigira na tinoni ni Israel ara vaturikaegira niqira valepolo taonia niqira puku babâ. Ma nina Tarunga God e mai totuvia a Balaam, 
te aia e kategoko vaga iani i mataqira a Balak ma gana sasanga: “Kamu rongomia niqu tsaqina goko sauba kau tsarivanigamu, inau a Balaam na dalena a Beor. Na mataqu inau au reimakaliginia, 
ma na kuliqu au rongomidouginia na omea God e tsaria. Maia God Susuliga Sosongo e naua mau gini moro tatavata vaga moa tana bolebole. 
Mau reia niqira valepolo igira na Israel ara rerei dou sosongo, 
mara vaga moa na gai na koirou ara tû pala tete, se vaga na uta ara aqoa ligisana kesa na kô loki. Ara vaga na gai dou na Taovia segenina nogo e tsukagira, se ara vaga na gai na sida i ligisana na kô tatave. 
Ma na usa sauba ke tumu sailagi i koniqira na Israel, ma kara tsukagira niqira omea i laona na kao malobu dou sosongo. Ma niqira taovia tsapakae sauba ke loki liusia bâ a Agag, maia ke tagaovi kaputigira na vera danga. 
Maia God nogo e adirutsumigira tania na vera ni Ejipt; ma na susuligaqira igira e vaga moa na susuligana na buluka atsi. Ara konomigira sui gaqira gala, mara qorua na suliqira, mara bokugira niqira pipili. 
Igira na Israel ara susuliga vaga moa ti na laeone; mi kalina aia e maturu, me utu goto ke kesa ke malagai na galisiana. Masei moa ti ke soadougira na Israel, me sauba God ke soadougotoa aia, masei ti ke vealaginigira na Israel, me sauba God ke vealaginigotoa aia.” 
Maia Balak e kapurukusia na limana tana kore me tsarivania a Balaam, “Inau au soamaigo igoe rongona ko mai vealaginigira gaqu gala, me tolu kalina igoe o soadougira moa igira. 
!Mi kalina ia, igoe ko baligi, ko visu i veramu! Inau au vekea laka kau sauvanigo na vovolimu, maia na Taovia segenina nogo e tukapusigo tania na adiana gamu peluna.” 
Maia Balaam e tsarivania a Balak, “Inau au tsarinogoa vanigira na mane adigoko igoe o molomaigira vaniau inau tana idana, laka 
e atsa moa ti igoe ko tusuvaniau pipi sui na siliva ma na qolomila ara totu i laona na valemu, me utu vaniau nomoa inau kau peâ nina ketsa na Taovia, ma kau naua sa omea tana niqu papada segeni. Inau sauba kau gini goko moa na omea na Taovia e ketsaliginiau kau tsaria.” 
Maia Balaam e tsarivania a Balak, “Kalina ia inau sauba kau visubatugua i koniqira niqu tinoni segeni, bâ, mi tana idana kau visu, mau ngaoa kau parovatavigo tana rongona na omea igira na tinoni ni Israel sauba kara naua vanigira nimu tinoni igoe tana tagu ke mai.” 
Mi tana maia e kategoko vaga iani: “Kamu rongomia niqu tsaqina goko sauba kau tsarivanigamu inau a Balaam na dalena a Beor. Na mataqu inau au reimakaliginia, 
ma na kuliqu au rongomidouginia na omea God e tsaria, maia e totu i Gotu Vasau e dangaliginiau na sasaga na donaginiana na omea levolevo. Aia God Susuliga Sosongo e naua mau gini moro tatavata vaga moa tana bolebole. 
Mau morosi bâ tana tagu ke mai i muri, mau reia na puku loki na tinoni ni Israel. E kesa na taovia tsapakae, aia ke maka vaga moa na veitugu, sauba ke tukae i laona na puku loki ia. Sauba aia ke tû i Israel me ke mai labu pukaligira niqira ida na Moab, me ke tsogori tsunagira sui na dalena a Set. 
Maia sauba ke tuliusigira sui gana gala i Edom me ke laua niqira kao me ke aditamanina, kalina igira na Israel ara totu matengana babâ moa na managaqira, 
Migira na Israel sauba kara tsogori pukaligira, ma kara suilavaginigira goto igira ara kauvisu.” 
Mi laona nina momoro, ma Balaam e reigira goto na Amalek, me kategoko vaga iani tana rongoqira: “Na Amalek, igira kesa na puku na tinoni e susuliga loki tsapakae liusigira na tinoni tavosi sui, mi tana susuina migira sauba kara nangaligi lê saikesa.” 
Mi laona nina momoro aia e reigira goto na Ken, me kategoko vaga iani tana rongoqira: “Tana nauna i tana amu totu igamu amu totu raviravi dou, vaga moa na binuna manu e totu ravi dou i gotu ao i kelana na maragova. 
Eo, migamu na Ken sauba kamu seko lê sui kalina igira na Asiria kara aditsekagamu.” 
Maia Balaam e kategotoa na tsaqina goko vaga iani: “?Asei vaga igira na tinoni ara saimai tabana i vava? 
Igira na alaala na vanga laulau sauba kara sagevotu talu i Siprus; ma kara ba sugutigira na Asiria ma na Eber. Migira goto sauba kara nangaligi lê saikesa.” 
Mi tana ma Balaam e tû me visu i verana, ma Balak goto e visu i verana. 
