ISAIA.
45.
Na Taovia e vilia a Sirus ke lia na taovia tsapakae. Me molovania gana aqo ke sugutigira na puku tinoni danga, me ke adipukalia gaqira susuliga na taovia tsapakae tavosi, ma na Taovia nogo sauba ke sangavi vania na matsapakapuqira na verabau sui. Miani nogo e vaga na goko na Taovia e tsarivania a Sirus, 
“Inau segeniqu nogo sauba kau vangaraua na sautu vanigo, ma kau atsanigira na vungavunga ma na tetena. Me sauba kau vui pukaligira na matsapakapu tapalamila, ma kau tai rutugira na tapala katsikatsi gana na raveginiaqira. 
Inau sauba kau tusuvanigo niqira qolo ma niqira omea loki matena sui ara molopoia tana niqira moi. Mi tana ti igoe sauba ko donaginia laka inau nogo na Taovia, me laka inau na God ni Israel au soaginigo na soamu segeni. 
Inau nogo au viliginigo igoe ko sangagira na Israel igira niqu maneaqo, igira na tinoni inau nogo au viligira. Me atsa moa ti igoe o tau vati donaginiau moa inau, minau moa au soâ na asamu igoe mau molokaego ko taovia tsapakae. 
“Inau nogo na Taovia, me tagara goto sa god tavosi. Me sauba kau tusuvanigo na susuligamu gana na tu kakai tana nimu aqo, atsa moa ti igoe o tau vati donaginiau moa inau. 
Inau au nauvaganana ia ti igira na tinoni sui, tû kesa tabana na barangengo me vosa bâ kesa tabana, kara donaginia laka inau nogo na Taovia, me tagara goto sa god tavosi. 
Inau nogo au goko me gini laba na marara ma na rodo. Minau goto nogo au molomaikaira sui na tagu dou ma na tagu seko. Inau nogo na Taovia au naugira pipi sui na omea girani. 
“Igoe na masaoka, migamu na parako, kamu qetutsunamai na tagu dou vanigira na tinoni sui, vaga moa kalina na usa e tumutsuna me malobusia na kao. Me sauba ti igira kara totu tanusi, me ke laba na pedegoto tana barangengo. Inau nogo na Taovia sauba kau naua ma kara laba na omea sui girani.” 
Sauba ke seko sosongo nomoa vania na tinoni e vaimangabarigi kolua God aia e aqosia. ?Laka kesa na popovatu e dona ke tû me ke vaimangabarigi kolua aia e aqosia? ?Me laka na kao tsitsi ke tû, me ke veisuâ aia e karoa gana na aqosiginiana na popovatu, “Laka nagua sagata o naua igoe?” Se ke tsarivania, “Na popovatu o aqosia igoe e tau dou, e tau tamanina sa tatangolina.” 
Me sauba ke seko sosongo nomoa vania na tinoni e tsarivanikaira na tinana ma na tamana, “?Na rongona gua ti amu ka aqosiau inau me vaga ia na rereiqu?” 
Na Taovia aia na God tabu ni Israel, aia e aqosigira na omea sui e tsarivaganana iani: “!E tau nimui aqo igamu kamu veisuaau inau tana rongoqira na dalequ, se kamu pedea na omea gua kau naua! 
Inau nogo au aqosia na barangengo, mau vusagira na mamatana tinoni kara totu i laona. Tana susuligaqu segeni nogo inau au tatakatsinia na baragata; mau tagaovi kaputia na aso, ma na vula, migira na veitugu. 
Inau segeniqu nogo au molo papada vania a Sirus ke naua na aqo au molovania, me ke mologotosigira na omea sui. Minau sauba kau gotoli vania pipi sui na sautu i tana aia ke liu bâ. Maia sauba ke logovisutugua na Jerusalem niqu verabau, me ke nusigira igira niqu tinoni ara totu sosori. Me tau gana ke adi vovolina na aqo iani, se ke gini tangi loki gana rongo. Tagara. Inau nogo na Taovia Susuliga Sosongo au tsaria na omea iani.” 
Na Taovia e tsarivanigira na Israel, “Igira sui na vangana loki matena tana Ejipt ma na Sudan sauba kara lia na tamanimui igamu, migira na tinoni katsi ni Seba sauba kara aqotseka vanigamu, ma kara tsarimurimui kolu itai tapala tana limaqira. Ma kara tsuporu tsuna i matamui ma kara tsaria, ‘God nogo e totu kolugamu igamu, maia segenina moa e God. 
Na God ni Israel, aia e laumaurisigira nina tinoni, e dona sosongo na molopoi segenina. 
Igira sui ara dona na aqosiaqira na titinonina na god peropero sauba kara vangamâ loki, me sauba ke paluvangamaqira igira sui lakalaka. 
Ma na Taovia aia segenina nogo e maurisigamu igamu na Israel, ma gamui tangomana sauba ke totu saviliu; me utu saikesa kara paluvangamamui goto.’ ” 
!Na Taovia aia e aqosia na masaoka, aia segeni nogo e God! Maia e vusâ na barangengo me naua ke gini tukakai me ke totu saviliu. Maia e tau naua gana ke totu mangu lê moa, ma gana na tinoni kara totuvia. Maia nogo e tsaria, “Inau nogo na Taovia, me tagara sa god tavosi. 
Inau au tau goto tsari popoia sa omea, se kau molopoigotoa sa niqu papada. Mau tau raigira na tinoni ni Israel kara laveau kesa tana kao mangu lê. Tagara. Inau nogo na Taovia, mau tsaria na manana; mau sauvulagia moa na omea e goto me dou.” 
Na Taovia e tsaria, “Kamu saimai igamu na tinoni pipi sui tana puku, igamu sui amu matepitsa tana vailabu. Kamu mai tusuvulagigamu segeni tana tinete. Ara tau saikesa tamani sa sasaga igira ara kalagai bamaia niqira titinoni gai mara nonginongi vanigira moa na god ara tau tangomana kara maurisigira. 
Kamu mai, ma kamu vaigokovigi talu, mi muri ma kamu sauvulagia nimui gogoko tana tinete. ?Laka asei nomoa e kate idanogoa i sau vasau na omea sauba ke laba? ?Me laka e tau inau nogo na Taovia, aia na God e laumaurisigira nina tinoni? E tagara goto sa god tavosi. 
“Bâ, mi kalina ia, igamu sui na tinoni tana barangengo popono kamu pilomai i koniqu inau me sauba kamu mauri, rongona inau segeni lelê moa au God, me tagara goto sa god tavosi. 
Inau na Taovia au vatsa tana asaqu segeni nogo inau, me utu goto kau olia na omea au vekenogoa, laka pipi sui na tinoni sauba kara mai tsunatuturu i mataqu, ma kara vekea laka sauba kara totukakai i koniqu. 
“Me sauba kara tsaria, ‘Na Taovia segeni moa e sangagita, me susuligasigita.’ Migira ara reisaviau inau sauba kara gini rota na vangamâ. 
Inau nogo na Taovia sauba kau laumaurisigira igira sui na kukuana a Jakob, mi tana ti igira kara tsonikaeginiau.” 
