Linge.
18.
!Au galuve sosongoligo Taovia! Igoe nogo na susuligaqu. 
Na Taovia aia nogo niqu reitutugu, aia nogo niqu baravatu kakai. Niqu God aia nogo e reitutuguau, mi konina nogo aia inau au totu raviravi dou. Aia e dilaau vaga moa na tako, maia nogo e isutuguqu me ravisiau. 
Inau au ngangaidato vania na Taovia, maia e laumaurisiau tania na limaqira gaqu gala. !Tsonikaea na Taovia! 
Na sosorina na mate ara virigi poliau, ma na panuna na lualua ara karara tsavuau. 
Na sosorina na mate ara virigi poliau, ma na qilu e manganga nogo me totu pituau. 
I laona niqu rota inau au ngangaidato vania na Taovia. Au ngangaidato vania niqu God rongona aia ke sangaau. Mi laona nina vale tabu, aia e rongomia na tatangina na lioqu. Me rongomivatavia niqu ngangaidato vania. 
Mi tana, ma na barangengo e kakanu loki me olaola takuti. Ma na pukuqira na masaoka ara viri kakasisi, rongona nogo God e kore loki sosongo. 
Na pungu bau e ngusu rutsumai tana babana isuna. Na iruna na lake loki ma na madaova gagâ ara rutsu tana mangana. 
E ratsi ovatia na masaoka me tsunamai, kolu parako bau i vavana tuana. 
E gini lovo tsaku tana rapona na angelo, me gini vanovano na rapona na guguri. 
E gini popolo popono moa na rodo, ma na parako na usa matolu e totu polipolia. 
Ma na kolina na usa kakai vaga na vatu ma na lapina na lake ara talumai i laona na angaanga e ida vania, mara tsulu tsapatugu tana parako bau. 
Mi tana, ma na gokona na Taovia aia e totu tana parako, e poda loki vaga na vivisa; mara rongomia na tangina na liona aia e God Susuliga Sosongo. 
Maia e gini vanavana nina pipili me sarangasigira gana gala, me naua me kirapi na angaanga me gini tsia tsogoligira. 
Na pakokana na maorodo e mamatsa kuti lê, ma na pikana na barangengo e totu labalaba lê, kalina igoe Taovia o taimataqira gamu gala, mo goraragira tana nimu momosa loki. 
Aia na Taovia e tû i gotu me tatango tsunamai i lao me tangoliau, me raqakaeau tania na mao rodo. 
E laumaurisiau tania na limaqira susuliga igira gaqu gala me tanigira sui goto igira ara reisaviau igira nogoria ara susuliga liusiau inau. 
Kalina inau au totu moa i laona na rota loki, migira ara maiginiau, maia segeni nogo na Taovia e reitutuguau. 
Aia e sangaau mau gini tanusi tania na rota, maia e laumaurisiau rongona e reingao sosongoliau. 
Na Taovia e sauvaniau na peluna rongona au naua na omea e goto i matana, maia e soadouau rongona e male dou niqu sasaga. 
Inau au muridoua nina ketsa na Taovia. Mau tau goto piloligi tania niqu God. 
Au muritaonigira pipi sui nina vali, mau tau goto petsakoe mangana. 
Maia e donagininogoa laka inau au tau tsukia sa sasi, mau parovatavi segeniqu kau tau naua sa omea e seko. 
Maia nogo na rongona ti aia e gini tusuvaniau na peluna, rongona inau au naua na omea e goto i matana; ma na rongona goto aia e donagininogoa laka e male dou niqu sasaga inau. 
Taovia, igoe o mana vanigira igira ara mana vanigo. Mo dou saviliu vanigira igira e doulaka niqira sasaga. 
Igoe o sauvulagia nimu sasaga male vanigira igira ara sasaga male i matamu. Mo reisavigira igira e tabaru niqira sasaga. 
Igoe o maurisigira igira ara totu palatsuna. Mo molotsunaligira igira ara sasaga kaekae. 
Eo Taovia, igoe nogo niqu marara. Niqu God, igoe nogo o mararasiligia na rodo e totu i tobaqu. 
Igoe o malagaisiau agana inau kau gini susuliga na baginiaqira gaqu gala. Mo susuligasiau gana kau tsipu kaoniginia niqira bara. 
!Na God iani ara gotolaka pipi sui nina aqo aia e naugira! !Ma nina tsaqina goko sui ara mana saikesa! Aia e vaga saikesa nogo ti na tako vanigira igira sui ara ba totu raviravi i konina. 
Na Taovia aia segenina moa e God. God segeni moa aia nida isutugu. 
Maia nogo na God e sangaau inau te au gini susuliga, maia nogo e mataliau te au gini liu dou tana sautu. 
Me naua na tuaqu kara tsotso kakai dou, vaga moa na tuana na dia, me adiravisiau bâ tana kelana na vungavunga. 
Aia e sasaniginiau na omea sui gana na vailabu, rongona kau gini tangomana na gini vanavana na parige susuliga bâ. 
Igoe nogo Taovia o reitutuguau mo maurisiau. Igoe o sangaau me gini tangi loki gaqu rongo, ma na susuligamu e tangoliau mau gini totu raviravi dou. 
Igoe nogo o mangâ na sautu vaniau tana kau liu bâ, me gini tau tsotso terere na tuaqu. 
Inau au takuvigira gaqu gala mau tangoligira, mau tau goto mango poi tsau kalina au labupukaligira sui. 
Au labupukaligira me utu vanigira goto kara tû, mara viri pukatsuna sui i tuaqu. 
Igoe nogo o sauvaniau na susuliga gana na vailabu te au gini tangomana na tuliusiaqira gaqu gala. 
Igoe nogo o naua mara gini tsogo lê taniau igira gaqu gala, mau labumatesigira igira sui ara reisaviau. 
Ara lavea kesa ke sangagira, me tagara lelê ke kesa ke sanga na maurisiaqira. Ara ngangaidato vania na Taovia, maia e tau goto rongomia niqira nonginongi. 
Inau au tsogori rapasigira, migira ara rapa vaga saikesa ti na papasa lê na guguri e uvisalagira bamai lê. Au tsogorigira lê vaga moa ti na boko tana sautu. 
Igoe o maurisiau tania na limaqira na tinoni vanga livusuguradi, mo molokaeau mau gini tagaovi kaputigira na puku danga. Migira na tinoni inau au tau vati donaginigira moa, igira goto ara lia sui moa niqu tinoni inau. 
Igira na tinoni na puku tavosi ara mai tsuporu i mataqu, mi kalina ara rongomia niqu goko migira ara tû mara rongomangaqu. 
E viri puka lê sui gaqira susuliga, mara gariri lê kalina ara rutsu tania niqira baravatu kakai. 
!Na Taovia aia e totu mamauri manana! !Tsonikaea aia niqu reitutugu! Katevulagia gana loki tsapakae God aia e maurisiau. 
Aia e sauvaniau na tangomana na tuliusiaqira igira gaqu gala, maia e mologira danga na puku tavosi i limaqu inau, 
me maurisiau tania na limaqira gaqu gala. Eo Taovia, igoe nogo o sangaau te au gini tangomana na tuliusiaqira gaqu gala, mo isutuguqu tanigira na tinoni vanga tangopeke seko. 
Maia nogoria na rongona ti inau au gini tsonikaego i laoqira na puku sui; mau teâ na linge na tsonikaeamu. 
God e saua na tangomana loki sosongo vania nina taovia tsapakae, me sauvulagia nina galuve e vo oli vania aia e vilinogoa, vaninogoa a David migira na kukuana na dani ma na dani. 
