ISAIA.
40.
Maia na Taovia nida God e goko me tsaria, “!Veregira niqu tinoni! !Eo, ko veregira! 
Goko dou vanigira na toga ni Jerusalem. Tsarivanigira laka e tugugira nogo niqira tagu na rota, me laka ara tanusiligi nogo niqira sasi. Ara adikedena sui nogo i koniqu inau na Taovia na matena pipi sui niqira sasi ara tsukia.” 
Me tangi laba kesa na goko me tsaria, “!Vangarau manogatia kesa na sautu loki vania na Taovia i laona na kaomate! !Gotolia na nauna i tana ke liu nida God! 
Munugira pipi sui na qouna; atsania pipi na vungavunga ma na tetena; sarasia na kao vatuvatuga me ke atsa. 
Mi tana ti ke labamaka gana loki tsapakae na Taovia, migira sui na mamatana tinoni sauba kara reivulagia. Na Taovia segenina nogo e vekea na omea iani.” 
Me tangi laba kesa goto na goko me tsaria, “!Ko katevulagia kesa na goko!” Minau au veisuâ, “?Ma na goko gua vaga sauba inau kau katevulagia?” Maia e tsarivaniau, “Ko katevulagia laka pipi sui na mamatana tinoni e utu kara mauri oka. Ara dona kara mate tsaku lê, vaga moa na buruburu, ma gaqira tangirongo ara dudu tsaku lê vaga moa na tsitsi atsi. 
Na buruburu ara mate lê ma na tsitsi ara viri dudu kalina na Taovia e molomaia na guguri loki ke pua salaligigira. Migira goto na tinoni ara dona kara mate tsaku lê vaga nogo na buruburu. 
Eo, igira na buruburu ara mate lê, ma na tsitsi ara dudu, ma na gokona moa God e totu saviliu.” 
Ko dato bâ i kelana kesa na vungavunga katsi, mo ko ba turupatuna na turupatu dou vanigira i Jerusalem. !Ko gudato me ke tangi loki bâ na liomu kara gini rongomia igira sui tana Sion! Ko gokolaba mo ko laka goto na matagu. Ko tsarivanigira na tinoni pipi sui tana vera ni Juda laka e maimai nogo niqira God! 
!Reia bâ! E maimai nogo na Taovia God kolu susuligana loki. Na limana tabu e labu pukaliginigira gana gala, me dulikolumaigira igira na tinoni aia e suivisugira nogo. 
Maia sauba ke reitutugudougira nina tinoni, vaga moa na mane reitutugusipi e reitutugugira me palagira nina sipi, me alotisaigira na dalena sipi me tabelegira; me alagigira bâ na tinaqira tana nauna i tana kara mango. 
?Laka tangomana kesa ke karoginia na kimana na kema, se ke tovoa na tinaqeana na katsina na masaoka? ?Laka tangomana kesa ke molotsavua i laona kesa na tseu na kaona popono na barangengo, se ke tovoa na mamavana na vungavunga ma na tetena tana omea na tovo mamava? 
?Me laka tangomana kesa ke tsarivania na Taovia nagua ke naua? ?Masei tugua ke sasania se ke tusu parovata vania? 
?Me laka i konina asei God e ba lavegoko gana ke gini padagadovigira na omea levolevo, masei nomoa e tsaritugutugu vania te aia e donaginia na nauana na omea sui? 
I matana na Taovia na puku sui ara mala vaga moa ti kesa na kukuduna na kô; migira na momoru ao ara malamala vaga moa na papasa lê. 
Me atsa moa ti kara labumatesigira sui lakalaka na omea tuavati tana goana atsi ni Lebanon, mara tau moa vati danga tugua gana na kodoputsa vaniana nida God, me ti vaga kara kavitsunagira sui na gai ara totu i tana, mara tau goto danga tugua gana na gini soqoi lake. 
Eo, igira sui na puku na tinoni ara tau saikesa lia vaga sa omea i matana aia. 
?Asei bâ ke atsa kolua God? ?Masei tangomana ke tsaritugutugua na rereina God? 
Aia e tau saikesa vaga na titinonina na god peropero ara katsua igira na mane ara dona na katsu omea, migira ara aqo tana tapala ara lesoviginia na qolumila, mara turuvaginia tana tototona siliva. 
Ma na mane e tau tamani tugua ke voliginia na siliva se na qolumila, aia e ba vilia kesa na gai kakai e vô na tola. Mi muri, maia e ba lavea kesa na tinoni e dona dou na katsu omea levolevo, me nongia ke katsu vania kesa na titinonina na god peropero e dona ke tukakai me tau tangomana ke takeli. 
?Me laka amu tau vati donaginia moa? ?Me laka ara tau nogo tsarivanigamu i sau? ?Laka amu tau nomoa rongomia e koegua vaga na tuturigana na barangengo? 
Na Taovia nogo e aqosia, aia e totukae tana nina sasana na totukae i kelana na barangengo, mi gotuna na masaoka; mi kalina aia e morotsunamai, me reigira na tinoni ara tetelo lê vaga moa na loa. Aia nogo e tatakatsinia na masaoka vaga moa kesa na polokatsi, me vaga goto kesa na valepolo gana na totu i laona. 
Aia e aditsunâ gaqira tangirongo na taovia tsapakae loki, me adiligi tanigira gaqira susuliga. 
Igira ara vaga moa na volana vaolu na omea tsukatsuka ara vasini moa ara dato, me tau moa vati tsuna ao na lamuqira. Mi kalina na Taovia e molomaia na guguri papara, mara tavongani mamatsa, mara lovoligi lê vaga moa na buruburu makede. 
?Laka asei goto bâ ke atsa kolua na God tabu? ?Me laka ke kesa segeni goto sa nauna ke vaga aia? 
!Kamu morodato tana masaoka! ?Laka asei nomoa e volagira na veitugu igamu amu reigira? Aia nogo na Taovia. Maia segenina nogo e ida vanigira vaga moa kesa na alaala na mane vaumate, me donaginia na dangaqira, me molovania pipi vidaqira na soana segeni. Mi tana rongona aia e susuliga sosongo, te e tau goto dona ke tsida sa vidaqira. 
?Igamu na Israel, rongona gua ti amu gini goko korekore vania na Taovia, mamu tsaria laka na Taovia e tau donaginigira nimui rota, me tau goto gini boe ti ara tau tusuvanigamu na pedegoto? 
?Laka igamu amu tau vati donaginia moa? ?Me laka amu tau moa vati rongomia? Na Taovia aia nogo na God e totu saliu; maia nogo e vusagira pipi sui na omea tana barangengo. Me tau saikesa dona na kolae ma na qisi. Me tagara goto ke kesa ke dona na padagadoviaqira nina papada aia. 
Aia e susuligasigira igira ara maluku mara kolae. 
Me atsa moa na tinoni vaolu, migira goto ara dona kara maluku ma kara kolae mate. 
Migira moa ara norua na Taovia ke sangagira, sauba kara susuliga visutugua. Me sauba kara lovodato vaga moa na manuloki; mi kalina kara uloulo me utu goto kara kolae; mi kalina kara vanovano me utu goto kara maluku. 
