ISAIA.
61.
Na Taovia God e dangaliginiau nina Tarunga. Me viliau kau adivanoa na turupatu dou vanigira na tinoni sekona lê, ma kau veregira igira e melu loki na tobaqira, ma kau suivisugira igira ara lautsekagira, ma kau maurisigira igira ara totu sosori. 
Ma kau katevulagi vanigira laka e laba nogo na tagu i tana ke labamai na Taovia me ke suivisugira nina tinoni, me ke tuliusigira gaqira gala. Aia e molovanoau kau veregira sui igira ara melu, 
ma kau tusuvanigira igira ara ngangai i Sion na magemage loki ke oliginia niqira ngangai, ma na linge na tsonikae ke oliginia niqira melu. Sauba kara vaga na gai kakai aia segenina nogo na Taovia e tsukagira. Migira sui sauba kara naua moa na omea ke gotolaka, ma kara tsonikaea God tana rongona na omea loki aia e naua. 
Me sauba kara logo visutugua na verabau ara totu toroutsa oka nogo. 
Igamu niqu tinoni, sauba igira na tinoni ni veratavosi kara aqo vanigamu. Kara reitutugugira nimui sipi, ma kara aqosigira nimui uta na mutsa, ma kara reitutugugira nimui uta na uaeni. 
Migira na tinoni sui kara soaginigamu nina manetabu na Taovia, ma nina maneaqo dou nida God. Migamu sauba kamu gini mage na vangana niqira omea loki matena igira na puku tavosi, ma kamu gini kaekae laka ara lia nimui tamani nogo igamu. 
I sau ara paluvangamamui sosongo mamu gini vangamâ na totu sekoseko lê. Bâ, mi kalina ia sauba kamu totuvitugua nimui butona momoru segeni, ma kamu tamani omea danga sosongo bâ liusigira na omea amu tamanina tana idana, ma nimui magemage sauba ke totu saviliu. 
Ma na Taovia e tsaria, “Inau au reingaoa na pedegoto, mau reisavia na bingi sekoli tinoni ma na tsutsukibo. Me sauba kau tusu peluna vanigira niqu tinoni, ma kau naua kesa na vaitasogi saliu kolugira. 
Sauba ke tangiloki na rongoqira i laoqira na puku sui, migira sui kara reigira sauba kara donaginia laka igira nogo na tinoni inau au vangalaka vanigira.” 
Eo, na vera ni Jerusalem e gini magemage me tsonikaea na Taovia tana rongona na omea loki aia e naua vania. Aia e poroginia na polo na mauri saliu, me tsavuginia na polo na sasaga gotolaka, vaga nogo na mane tauga vaolu e sagelia gana inilau, ma na daki tauga vaolu e kulikuli me katsele, me sagelia gana liolio. 
Vaga na kao lakataga e naua me gini dato dou na omea tsukatsuka, ma na uta e gini koli me poko dou, me vaga goto na Taovia God sauba ke suivisugira nina tinoni. Migira na tinoni pipi tana vera sui kara tsonikaeginia. 
