Linge.
77.
Inau au ngangaidato vania God; au ngangaidato maia e rongomiau. 
I laona niqu rota, minau au nongia na Taovia; mi tana bongi popono au abedatoa na limaqu tana nonginongi, me tagara sa omea tangomana ke vereau. 
Mi kalina inau au padâ God, mau ngangai i laona na tobaqu; mi kalina au totu mui mau papada, me ponopala lê na tobaqu. 
Aia e tongovaniau na maturu mau mamata moa na bongi popono; au padasavi sosongo me gini utugana vaniau na goko. 
Au padavisugira na tagu ni sau mau padavisugira goto na ngalitupa ara putsi oka nogo. 
Tana bongi popono au totu tû moa mau papada sosongo; au totu mui mau papada mau veisua segeniqu vaga iani: 
“?Laka sauba nomoa na Taovia ke sove tanigita saviliu? ?Me laka sauba e utu saikesa ke reingaogita tugua? 
?Laka aia e tau nogo galuvegita? ?Me laka e tau nogo ngaoa na manaliana nina veke e naua vanigita? 
?Me laka God e padalenogoa na saugaluve vaniada? ?Me laka nina kore e oligininogoa na aqona nina galuve?” 
Mi muri minau au tsaria, “Ma na omea inau au gini rota loki bâ na padaana e vaga iani: laka God e tau nogo susuliga.” 
Taovia, sauba kau padatugugira nimu aqo loki igoe o naugira nogo; me sauba kau padavisugira na omea loki ganataga sui igoe o aqosigira nogo i sau. 
Sauba kau papada tana rongoqira pipi sui lakalaka na omea igoe o naugira; sauba kau totu mui ma kau padatugugira pipi nimu aqo loki sui. 
Pipi na omea igoe God o naugira ara tabu sui. Me tagara goto sa god ke loki atsa kolugo igoe. 
Igoe nogo na God o aqosigira na valatsatsa; mo sauvulagia gamu susuliga i laoqira na puku na tinoni sui. 
Tana susuligamu loki nogo igoe o laumaurisigira nimu tinoni, igira nogo ka kukuaqira kaira a Jakob ma Josep. 
Kalina igira na ko loki ara reigo igoe God, migira ara matagu sosongo, ma na maorodo na tasi e gariri tana matagu. 
Migira na parako ara tumuli tsunamaia na usa; ma na quluqulu e poda tana masaoka, ma na angaanga e kirapi me liu pipi nauna. 
Ma na maququna nimu quluqulu e liu ao sosongo, ma na kirapina na angaanga e angavi poponoa na barangengo; me kakanu na barangengo popono. 
Igoe o liu tsapatugu i laona na panu; mo savu bâ i laona na maorodo na tasi me tau tangomana kesa ke reia na maleamu. 
Migoe o tudumigira nimu tinoni toga vaga nogo e kesa e reitutugudougira nina sipi, mo molokaira a Moses ma Aaron kara ka ida vanigira. 
