Linge.
107.
“!Ka soadoua na Taovia, rongona aia e dou; ma nina galuve e totu saviliu!” 
Pipi gamu sui aia e maurisigamu nogo kamu tsaritugutugua na tsaqina goko iani na mani tsonikaeana na Taovia. Aia nogo e laumaurisigamu tania na limaqira gamui gala, 
me adivisugamu talu tana vera tavosi, i longa mi tasi, i ata mi vava. 
Visana vidamui ara sarevo bamai lê tana kaomate i tana e tau liu bâ sa sautu, mara tau tangomana na tsodoana kesa na vera tana kara totu. 
Igira ara vatsangia na vitoa ma na marou mara padâ laka sauba nomoa kara seko nogo. 
Mi laona niqira rota migira ara tû mara ngangaidato vania na Taovia, maia e maurisigira tania na rota loki e gadovigira. 
Maia e idagana sautu vanigira mara gini liu tana sautu goto, mara ba laba kesa tana verabau i tana nogo kara ba totu. 
Niqira aqo nomoa igira kara soadoua na Taovia tana rongona nina galuve vo oli, mi tana rongoqira goto na omea dou sui aia e nauvanigira. 
Aia e naua mara vatsa na inu igira ara marou, me masuliginigira na mutsa dou igira ara vitoa. 
Visana e pono saikesa na tobaqira mara totu moa tana rodo, mara rota i laona na vale sosori i tana ara soriginigira na itai tapala, 
rongona ara petsakoe mara tau ngaoa na muriana nina ketsa na God Susuliga Sosongo, mara sove tania nina totosasaga aia e nauvanigira. 
Ara aqo kakai me gini maluku sosongo na koniqira; mi kalina ara puka me tagara nogo ke kesa ke sangagira. 
Mi laona niqira rota loki vaga ia, migira ara tû mara ngangaidato vania na Taovia, maia e maurisigira tania na rota loki e gadovigira. 
Me adirutsumigira tania na totu ponotoba sosongo ma na totu tana rodo, me kabakutigira na itai tapala ara soriginigira. 
Niqira aqo nomoa igira kara soadoua na Taovia tana rongona nina galuve vo oli, mi tana rongoqira goto na omea dou sui aia e nauvanigira. 
Aia e taitapaligira na matsapa ara aqosiginigira na tapalamila, me taimitsigira na tapala sui ara raveginigira na matsapa. 
Visana ara bule, mara rota tana rongona niqira sasi ara naua, mi tana rongona goto niqira sasaga tabaru; 
me sibi na tobaqira na ganiana na mutsa me varangi sosongo nogo kara mate. 
Mi laona niqira rota loki vaga ia, migira ara tû mara ngangaidato vania na Taovia, maia e maurisigira tania na rota loki e gadovigira. 
Maia e goko moa, migira ara gini susuliga visutugua, me maurisigira tania na qilu. 
Ma niqira aqo nomoa kara soadoua na Taovia tana rongona nina galuve vo oli, mi tana rongoqira goto na omea dou sui aia e nauvanigira. 
Ma niqira aqo goto kara soadoua kolua niqira savori-kodoputsa, mi laona niqira linge na magemage kara katevulagigira na omea sui aia e naugira. 
Mara visana ara aqo tana vaka mara liu bamai i mao mara tsodoa na mauriqira i laona na tasi. 
Mara reigira na omea na Taovia e naugira, na omea loki sui aia e naugira i laona na mao rodo. 
Aia e goko moa, me mai na guguri loki me karara na panu. 
Ma na vaka ara tsoni tana panu mara dato i gotu, mara tsuna mara labusagi i laona na mao. Migira na mane na vaka ara matagu mate me vane gaqira poqa. 
Mara tapulepule bamai vaga moa ti ara inu bule, mara tau goto dona nagua kara naua ti kara maurisiginia na vaka. 
Mi laona niqira rota loki vaga ia ara ngangaidato vania na Taovia, maia e maurisigira tania na rota loki e gadovigira. 
E pukalia na susuligana na legai loki, me beatasia na tasi. 
Ara gini mage loki rongona e beata tugua na tasi, ma na Taovia e adigira bâ tana manga i tana ara sulungana. 
Ma niqira aqo nomoa igira kara soadoua na Taovia tana rongona nina galuve vo oli, mi tana rongoqira goto na omea dou sui aia e nauvanigira. 
Ma niqira aqo goto kara katevulagia gana loki tsapakae i laona niqira saikolu na tinoni, ma kara tsonikaea i matana niqira totusai igira gaqira ida. 
Na Taovia e naua, ma na ko loki ara tavongani mamatsa lê, me tongo vanigira na ko vuravura mara tau tsatsali votu. 
Aia e olia na kao lakataga me gini lia na kaomate, me utu ke dato sa omea i konina, rongona niqira tsutsukibo ara naua igira na tinoni ara totu i tana. 
Aia e olia na kaomate mara maodato na kô i konina, mi tana kao mamatsa ara vuradato na kô. 
Aia e tamivanigira igira ara vitoa kara ba totu i tana, migira ara bâ mara logo veraqira i tana. 
Ara aqoa niqira uta, mara tsukâ niqira itai na uaeni, mara pitsugira na vuana danga sosongo. 
Aia e vangalaka sosongo vanigira nina tinoni, migira ara tamanina e danga na daleqira; mara pabo babâ goto niqira alaala na buluka. 
Mi kalina igira gaqira gala ara tuliusigira nina tinoni God mara paluvangamaqira, mara bingi sekoligira sosongo mara totu tana rota, 
mi tana, ma na Taovia e tû me pea sosongoligira gaqira ida igira gaqira gala, me naua mara viri sarevo bamai lê tana kaomate i tana e tau liu sa sautu. 
Maia e laumaurisigira tania niqira totu rota igira ara kilia na sasanga, me naua migira na daleqira ara pabo babâ vaga moa ti na sipi. 
Igira na tinoni e gotodou niqira sasaga ara reia e laba na omea vaga ia, me gini dou sosongo na tobaqira, migira na vanga tsutsukibo ara totu mui lê moa. 
Igamu na tinoni amu sasaga, e dou kamu padatugutugugira na omea girani, ma kamu katevulagia laka nina galuve na Taovia e vo oli. 
